མཇུག་ཏུ་ཁོང་གིས།ནུབ་ཕྱོགས་པའི་ཚན་རིག་པ་ཚོ་དང་བགྲོ་གླེང་བྱེད་སྐབས་རིག་གཞུང་དང་དད་མོས་བྱེད་ཡུལ་སོགས་གཅིག་པ་མིན་དུས་མི་བདེ་བའི་ཚོར་སྣང་ཅུང་ཙམ་ཡོང་གི་ཡོད་པ་དང་།ལྷག་པར་དུ་འཇིགས་རྟེན་བཀོད་པ་པོ་སོགས་ཀྱི་སྐོར་ལ་བཤད་དུས་ཁོ་རང་ཚོ་འཇིག་རྟེན་བཀོད་པ་པོ་ཁས་ལེན་མཁན་རེད།གལ་སྲིད་ང་ཚོས་འཇིག་རྟེན་ཁམས་ཀྱི་བྱུང་རིམ་སོགས་གཏིང་ཟབ་མོས་རྡུལ་ཕྲན་ཕྲ་མོ་ནས་བྱུང་བ་སོགས་ཀྱི་སྐོར་ལ་འགྲེལ་བཤད་སྐྱོན་པ་ཡིན་ན་མཚམས་མཚམས་ཏོག་ཙམ་ཁག་པོ་འདུགཆོས་ལུགས་གཞན་པ་ཚོར་ངས་རྗེས་སུ་ཡི་རང་བྱེད་ཀྱི་ཡོད་ལ་ཡེ་ཤུ་ཆོས་ལུགས་ལྟ་བུར་མི་ས་ཡ་མང་པོས་ལོ་སྟོང་ཕྲག་མང་པོའི་རིང་ནས་དད་མོས་དང་ཆོས་ལུགས་དེ་བརྒྱུད་ནས་དགའ་སྣང་གི་ཚོར་བ་ཡོང་གི་ཡོད་པ་རེད།ང་རང་གི་ངོས་ནས་ཆོས་ལུགས་ཚང་མའི་མཐུན་ལམ་གྱི་སྐོར་ལ་ལག་ལེན་བྱེད་ཀྱི་ཡོད་དུས་ཆོས་ལུགས་དེ་དག་ལ་ངའི་ངོས་ནས་བཅོས་མ་མ་ཡིན་པའི་གུས་བརྩི་བྱེད་བཞིན་ཡོད།དེ་འདྲ་ཡིན་དུས་རིག་གཞུང་གི་ཐོག་ནས་ཅུང་ཙམ་མི་བདེ་བའི་བློ་ཡོང་གི་འདུགཡིན་ན་ཡང་ཤར་ཕྱོགས་པར་མཚོན་ན་དེ་ཏོག་ཙམ་ཁ་ཁ་རེད།དམིགས་བསལ་གྱིས་རྒྱ་ནག་ནང་ལ་མཚོན་ན་མང་པོ་ཞིག་ནང་པ་རེད།རྒྱ་ནག་གི་ཚོགས་པ་ག་བར་མཚོན་ན་ནུབ་ཕྱོགས་ཁག་ཏུ་ཡོད་པའི་རྒྱ་ནག་གི་གཞིས་ཆགས་ག་བར་ཡོད་ན་དགོན་པ་དེ་འདྲ་འདུགདེ་མ་ཟད་ལོ་རྒྱུས་ཐོག་ནས་རྒྱ་ནག་གི་མཁས་པ་མང་པོ་རྒྱ་གར་གྱི་དཔལ་ནལེནྜ་དང་འབྲེལ་བ་ཡོད་བསྡད་དུས།ང་ཚོར་འབྲེལ་བ་ཞིག་ཡོད་པས་དེ་རིང་གི་བགྲོ་གླེང་འདིར་དགའ་བོ་བྱུང་།ཡིན་ན་ཡང་ཆབ་སྲིད་ཀྱི་ཐོག་ནས་ལོ་སྟོང་ཕྲག་རིང་ནས་ང་ཚོས་ཕན་ཚུན་བརྡུང་རེས་བརྒྱབ་ནས་བསྡད་པ་རེད།ཡང་མཚམས་མཚམས་ང་ཚོ་མཐུན་པོ་འཆམ་པོ་བྱས་ཏེ་ཕན་ཚུན་འབྲེལ་བ་ཧ་ཅང་ཡག་པོ་བྱས་ཏེ་ཕན་ཚུན་ཆང་ས་ཡང་བརྒྱབས་པ་རེད།དཔེར་ན་དུས་རབས་བདུན་པའི་ནང་ལ་ཆོས་རྒྱལ་སྲོང་བཙན་སྒམ་པོས་རྒྱ་ནག་གི་སྲས་མོ་ཞིག་མཉམ་དུ་འཁྲུང་ས་བསྐྱོན་པ་རེད།དངོས་ཡོད་གནས་ཚུལ་ལ་ང་ཚོ་ཕན་ཚུན་གཅིག་ལ་གཅིག་བརྟེན་བྱས་ནས་འདུག་དགོས་པ་རེད།བྱས་ཙང་ང་ཚོ་ཕན་ཚུན་ནང་མི་འདྲ་བོ་བྱས་ཏེ་འདུག་དགོས་དུས་ཆབ་སྲིད་ཀྱི་ནང་ལ་ང་ཚོས་ཕྱི་ལོ༡༩༧༤ནས་བཟུང་ང་ཚོས་རང་བཙན་ཐོག་ལ་རྩོད་ཀྱི་མིན་ཞེས་ཐག་བཅད་པ་ཡིན།རྒྱ་ནག་མི་མང་སྤྱི་མཐུན་རྒྱལ་ཁབ་ཀྱི་ཁྲིམས་དང་སྒྲིག་གཞིའི་ནང་ལོག་ནས་འདུག་རྒྱུ་བྱས་ཡོད་པ་རེད།རྒྱ་ནག་གི་རྩ་ཁྲིམས་ནང་ལ་བོད་རིགས་ས་ཁུལ་གྱི་ཐོབ་ཐང་ཞིག་བཤད་བཞིན་ཡོད་པ་རེད།རྒྱ་ནག་ནང་དུ་ནང་པ་ས་ཡ་༤༠༠ཙམ་ཡོད་པར་བཤད་བཞིན་ཡོད་དུས་ང་ཚོས་དེ་ལྟར་ཕན་ཚུན་ཤེས་ཡོན་སྤེལ་རེས་བྱས་ཏེ་བསྡད་ཆོག་གི་རེད།དཔལ་ནལེནྜའི་རིག་གཞུང་དེ་ང་ཚོས་དམ་པོར་ཉར་ཚགས་བྱས་ནས་ཡོད་པ་རེད།བྱས་ཙང་ང་ཚོས་ཁོང་ཚོར་ཕན་ཐོགས་བྱེད་ཐུབ་ཀྱི་རེད་ལ་རོགས་པ་ཡང་བྱེད་ཐུབ་ཀྱི་རེད།དེ་མ་ཡིན་པའི་ཆབ་སྲིད་དེ་ཕར་བཞག་ནས་ཁོར་ཡུག་གི་ཐོག་ལ་ང་ཚོ་བོད་དེ་འཛམ་གླིང་གི་སྣེ་གསུམ་པ་དེ་ཆགས་ཀྱི་ཡོད་དུས་འཛམ་གླིང་ཚ་དྲོད་འཕེལ་བཞིན་པར་བྱང་སྣེ་དང་ལྷོ་སྣེ་གཉིས་ཀྱི་ཕན་ཐོགས་བྱེད་བཞིན་པ་ལྟར།བོད་མཐོ་སྒང་གི་སྣེ་གསུམ་པ་དེས་ཕན་ཐོགས་བྱེད་ཐུབ་པ་རེད།དེ་བཞིན་རྨ་ཆུ་དང་འབྲི་ཆུ་ལྟ་བུ་རྒྱུག་ཆུ་ཆེན་པོ་དེ་དག་གི་འབྱུང་ཁུངས་དེ་བོད་ནས་རེད།བྱས་ཙང་བོད་ཀྱི་ཁོར་ཡུག་དེ་དོ་སྣང་ཆེན་པོ་བྱེད་ཡུལ་ཞིག་ཆགས་ཡོད་པ་རེད།ཅེས་གསུངས་སོང་།དེའི་རྗེས་ནོ་བྷེལ་རྫས་སྦྱོར་རིག་པའི་གཟེངས་རྟགས་ཐོབ་མྱོང་མཁན་སློབ་དཔོན་ཆེན་པོ་ལོ་ཡོན་ཀྲིག་གིས་གཙོ་སྐྱོང་འོག་བགྲོ་གླེང་དངོས་སུ་དབུ་འཛུགས་གནང་སོང་བ་དང་།ཐོག་མར་ཐའེ་ཝན་དངོས་ཁམས་རིག་པའི་འབུམ་རམས་པ་ཆེན་མོ་ལོ་ཁྲི་ཁྲང་གིས།མཁའ་དུས་ཆ་འགྲིག་རིག་པ་དང་ཚད་རྡུལ་དངོས་ཁམས་རིག་པའི་བརྗོད་གཞིའི་སྟེང་གཏམ་བཤད་གནང་སོང་བ་དང་།ཁོང་གི་བགྲོ་གླེང་གཏམ་བཤད་ཀྱི་ངོ་སྤྲོད་ནང་འདས་པའི་ལོ་ངོ་༧༠ནང་ང་ཚོས་གཞི་རྩའི་ཕྲ་རྡུལ་གྱི་དྲག་ཤུགས་དང་།གློག་ཁབ་ལེན་གྱི་ཤུགས།དེ་བཞིན་ཞན་ཤུགས་བཅས་ཀྱི་སྐོར་ལ་ཤེས་རྟོགས་ཆེན་པོ་བྱུང་བ་འདི་ནི་མཁའ་དུས་ཆ་འགྲིག་རིག་པ་དང་ཚད་རྡུལ་གྱི་ར་བའི་རྣམ་བཞག་ལ་བརྟེན་ནས་བྱུང་བ་ཡིན་ཞིང་།ཚོད་ལྟའི་དཔྱད་ཞིབ་པ་མང་དག་ཅིག་གིས་གཏན་འབེབས་ཀྱང་གནང་ཡོད།འོན་ཀྱང་ནེའུ་ཊོན་དང་ཨ་ཡན་སི་ཐན་གཉིས་ཀྱི་དུས་སྐབས་བརྒལ་ནས་བཟུང་ད་བར་མཁའ་དུས་ཆ་འགྲིག་རིག་པའི་གོ་རྟོགས་ལ་ཡར་རྒྱས་དེ་ཙམ་ཕྱིན་མེད་པ་དང་།འདིར་ངོས་ནས་སྔར་ནེའུ་ཊོན་དང་ཨ་ཡན་སི་ཐན་གཉིས་ཀྱིས་མཁའ་དུས་ཆ་འགྲིག་རིག་པའི་སྐོར་ལ་ཅི་ཞིག་བཤད་ཡོད་པ་དང་འབྲེལ་བའི་སྒེར་གྱི་གོ་རྟོགས་དང་།ཚད་རྡུལ་གྱི་གཞི་རྩའི་ལྟ་གྲུབ་སྐོར་བཅས་ལ་བསྐྱར་ཞིབ་བྱ་རྒྱུ་མ་ཟད།དེ་བཞིན་མཁའ་དུས་ཆ་འགྲིག་རིག་པ་དང་ཚད་རྡུལ་དངོས་ཁམས་རིག་པ་གཉིས་མཉམ་བསྲེས་བྱ་ཚུལ་གྱི་སྐོར་ཡང་འགྲེལ་བཤད་བྱ་རྒྱུ་ཡིན་སྐོར་བརྗོད་འདུག